# ****Фарміраванне нацыянальна-культурнай ідэнтычнасці ў дзяцей старшага дашкольнага ўзросту ў рамках дзейнасці адукацыйнай паслугі звыш базавага кампанента “Дзіцячае ручное ткацтва”****

*Рафаловіч Алена Сцяпанаўна*

*Дзяржаўная ўстанова адукацы “Навучальна-педагагічны комплекс Ліпнішкаўскі дзіцячы сад-сярэдняя школа” Іўеўскага раёна Гродзенскай вобласці, Рэспубліка Беларусь , [lena.rafalovich.79@mail.ru](mailto:lena.rafalovich.79@mail.ru)*

*У артыкуле разглядаецца пытанне па фарміраванні нацыянальна-культурнай ідэнтычнасці ў дзяцей дашкольнага ўзросту праз далучэнне да традыцыйнага нацыянальнага мастацтва ў рамках адукацыйнай вобласці “Мастацтва”. Дадзеная адукацыйная вобласць прадугледжвае арганізацыю дадатковай адукацыйнай паслугі звыш базавага кампененту“Дзіцячае ручное ткацтва”. Мэтай дадзенай паслугі з’яўляецца фарміраванне элементарных уяўленняў пра выяўленча-выразныя сродкі ручнога ткацтва, тэхнікі і прыёмы габеленапляцення, развіццё цікавасці да нацыянальнага дэкаратыўна- прыкладнога мастацтва.*

*Даказана, што дзіцячае ручное ткацтва спрыяе пашырэнню, раскрыццю магчымасцей і задавальненню індывідуальных патрэбнасцей кожнага выхаванца. У працэсе заняткаў у дзяцей фарміруецца сацыяльна-псіхалагічная гатоўнасць да працоўнай дзейнасці, выхоўваецца працавітасць, павага да працы іншых, станоўчыя міжасобасныя адносіны ў працэсе сумеснай і самастойнай працы.*

*Ключавыя словы: грамадства, нацыянальна-культурная ідэнтычнасць, ткацтва, габеленапляцянне, габелен, рукадзелле.*

**Formation of national and cultural identity of  senior preschool children within the activity of educational service over the basic component "Children's hand weaving"**

*Rafalovich Elena Stepanovna   
State educational establishment "Educational and pedagogical complex Lipnishkovsky kindergarten-secondary school" Republic of Belarus, agr. Lipnishki [lena.rafalovich.79@mail.ru](https://e.mail.ru/compose?To=lena.rafalovich.79@mail.ru)*

*The article considers the issue of formation of national and cultural identity of preschool children through joining the traditional national art within the educational field "Art".*

*This educational area provides the organization of additional educational service over the basic component "Children's hand weaving". The purpose of this service is to form elementary ideas about the expressive means of hand weaving, techniques of tapestry weaving, the development of interest in the national arts and crafts.*

*It is proved that children's hand weaving helps to expand, open opportunities of children and meet the individual needs of each pupil. During the activities children's social and psychological readiness for work activity is formed, diligence, respect for work of others, positive interpersonal relations during the individual and team work is brought up.*

*Key words: society, national-cultural identity, weaving, tapestry weaving, tapestry, handicraft.*

Нацыянальна-культурная ідэнтычнасць – адна са складаемых ідэнтычнасці чалавека, звязаная з адчуваемай ім прыналежнасцю да пэўнай нацыі, краіны, культурнай прасторы. Нацыянальна-культурная ідэнтычнасць не з’яўляецца прыроджанай рысай. Яна вынікае з набытага ўсведамлення агульнасці культуры, гісторыі, мовы з пэўнай групай людзей, прыналежнасці да сваёй дзяржавы, дзяржаўных сімвалаў.

Асабліва важна разглядаць гэтае пытанне ў кантэксце выхаваўча-адукацыйнага працэсу на ўзроўні дашкольнай адукацыі, так як дзеці дашкольнага ўзросту выступаюць носьбітамі новых каштоўнасцяў, мадэляў паводзін і культурных узораў, якія будуць перадавацца наступным пакаленням.

Фарміраванне нацыянальна-культурных кампетэнцый, развіццё беларускай культуры, крысталізацыя беларускага “Я”, захаванне самабытнасці, арыгінальнасці і непаўторнасці культурна-цывілізаванага феномену Беларусі, пастраенне адносін з іншымі культурамі – неабходная задача для сістэмы адукацыі і культуры.

У дашкольным узросце ў выхаванцаў развіваецца патрэбнасць у пазнанні свайго “Я”, усведамленні сваёй прыналежнасці да сям’і, дзіцячай групы, грамадства ў цэлым. У дзяцей выхоўваюцца патрыятычныя пачуцці, любоў да роднага краю і гонар за яго, маральныя якасці беларусаў [1].

У наш час актуальнай з’яўляецца праблема адраджэння і захавання культурнай і гістарычнай самабытнасці беларускай вёскі, мясцовых традыцый і рамёстваў. Дэкаратыўна-прыкладное мастацтва арганічна ўвайшло ў сучасны побыт. Не згасаюць прынцыпы народнага ткацтва. Яны пастаянна развіваюцца, набываючы ўсё большае значэнне ў захаванні і развіцці нацыянальных традыцый [3].

Аднак дзіцяці складана ўявіць працэс ткацтва і яго асобныя элементы без “жывой” практыкі. Таму ва ўстанове адукацыі была арганізавана работа па ажыццяўленні адукацыйнай паслугі звыш базавага кампанента “Дзіцячае ручное ткацтва”. Мэта дадзенай паслугі:фарміраванне элементарных уяўленняў пра выяўленча-выразныя сродкі ручнога ткацтва, тэхнікі і прыёмы габеленапляцення, развіццё цікавасці да нацыянальнага дэкаратыўна- прыкладнога мастацтва. Рэалізацыя задач дадзенай паслугі садзейнічае фарміраванню нацыянальна-культурнай ідэнтычнасці ў дзяцей дашкольнага ўзросту:

фарміраваць:

элементарныя уяўленні пра выяўленча-выразныя сродкі ручнога ткацтва;

тэхнікі і прыёмы габеленапляцення;

сацыяльна-псіхалагічную гатоўнасць да працоўнай дзейнасці;

эмацыянальна-пазнавальную сферу дзіцяці;

станоўчыя міжасобасныя адносіны ў працэсе сумеснай і самастойнай работы;

развіваць:

ручное ўменне, творчы патэнцыял кожнага дзіцяці;

развіваць і паглыбляць цікавасць да нацыянальнага дэкаратыўна-прыкладнога мастацтва і яго разнавіднасці – ручнога ткацтва;

нацыянальную самасвядомасць з дапамогай далучэння да нацыянальнага мастацтва;

выхоўваць:

пазітыўную самаацэнку, “Я”-канцэпцыю, працавітасць, павагу да працы іншых.

Зыходзячы з праграмных патрабаванняў распрацавана каляндарна-тэматычнае планаванне адукацыйнай паслугі звыш базавага кампанента “Дзіцячае ручное ткацтва” для ўзроставай катэгорыі старшая дашкольная група (5–6 гадоў) з вызначанымі задачамі, метадамі і прыёмамі па кожнай тэме занятку (29 гадзін).

Для ажыццяўлення дадзенай адукацыйнай паслугі створана прадметна-развіваючае асяроддзе – беларускі куток з нацыянальнымі прадметамі: беларуская народная цацка, вырабы з саломы, ручнікі, элементы нацыянальнага касцюма, аформлены альбомы па народнаму мастацтву, тканыя вырабы. Для азнаямлення з гісторыяй узнікнення і развіцця ручнога ткацтва Беларусі, ткацкага станка распрацаваны прэзентацыі, віртуальныя экскурсіі; пры дапамозе бацькоў выраблены ткацкія станкі, чалнакі.

Для навучання дзяцей спосабам і прыёмам перапляцення ніткі асновы распрацаваны графічныя эскізы. Эскізы ў колеры прымяняюцца з мэтай фарміравання колеравага ўспрыняцця, азнаямлення з танальнасцю, кантрастам, стылізацыяй тканых вырабаў.

Працэс навучання дзяцей 5-6-ці гадоў ручному ткацтву праходзіць ў некалькі этапаў. Першыя ўяўленні аб гэтым мастацтве выхаванцы атрымліваюць падчас наведвання этнаграфічнай экспазіцыі школьнага краязнаўчага музея. Яны даведваюцца аб тым, што нашы продкі такім відам рукадзелля займаліся з даўніх часоў, ствараючы прадметы побыту, упрыгожванні і г.д. Ткацтва мела шырокае распаўсюджванне ў побыце.

Далейшае азнаямленне з ручным ткацтвам ажыццяўляецца ў ходзе заняткаў. Дзецям у даступнай форме тлумачыцца паняцце “гкацтва”, дэманструюцца тканыя вырабы, якія з’яўляюцца экспанатамі школьнага музея, развіваецца пачуццё колеру, кампазіцыі, фактуры матэрыялу ў працэсе авалодання прыёмамі ручнога ткацтва з дапамогай эскізаў у колер. Дашкольнікі знаёмяцца з асноўнымі прыёмамі і тэхнікамі гэтага віду мастацтва. У дзяцей фарміруюцца ўменні карыстацца інструментамі і прыстасаваннямі пры стварэнні індывідуальных вырабаў.

Пры вызначэнні тэмы неабходна ўлічваць узроставыя асаблівасці і магчымасці дзяцей 5-6-ці гадовага ўзросту, уменне практычна прымяняць раней набытыя веды.

Паспяховаму засваенню матэрыялу выхаванцамі спрыяе папярэдняя работа: чытанне мастацкіх твораў, азнаямленне з карцінамі вядомых мастакоў, ілюстрацыямі, гатовымі вырабамі; пазнавальна-практычная дзейнасць, экскурсіі ў музей, віртуальныя экскурсіі і прэзентацыі, сюжэтна-ролевыя і дыдактычныя гульні.

Распрацаваныя **дыдактычныя гульні “Беларускія рамёствы”, “Ткацтва. Прадоўжы сказ”, “Рамёствы”, “Назва вырабу”, “Складзі ўбор і ўпрыгож яго”, “Рознакаляровы дыван” накіраваны на паглыбленне і развіццё цікавасці да нацыянальнага дэкаратыўна-прыкладнога мастацтва, замацоўваюць веды дзяцей пра народныя промыслы і рамёствы беларусаў, гісторыю іх узнікнення, вырабы народных мастакоў-умельцаў; спрыяюць фарміраванню ўмення адрозніваць промыслы ад раместваў, матэрыялы, якія выкарыстоўваюцца для іх вырабу; выхоўваюць павагу да працы народных майстроў. Для кожнай гульні вызначана пэўная мэта, неабходны матэрыял, ход яе правядзення. Работа над папаўненнем картатэкі вядзецца пастаянна ў адпаведнасці са зместам правядзення занятку.**

Распрацаваны канспекты заняткаў, згодна якіх ажыццяўляецца навучанне дзяцей. Для павышэння пазнавальнай актыўнасці і зацікаўленнасці ва ўступнай частцы выкарыстоўваецца мастацкае слова, гутаркі, сюрпрызныя моманты (напрыклад, бабка Агапка), ствараюцца праблемныя сітуацыі, якія патрабуюць ад выхаванцаў іх вырашэння праз сваю практычную дзейнасць.

У ходзе заняткаў з дзецьмі праводзіцца слоўнікавая работа, накіраваная на развіццё звязнага маўлення і ўвядзенне ў актыўны слоўнік новых незнаёмых слоў. Асноўная частка з’яўляецца самай эфектыўнай, так як накіравана на вырашэнне адукацыйных задач занятка і прадугледжвае разнастайныя метады і прыёмы прадуктыўнай дзейнасці дзяцей. Захаванню і ўмацаванню здароўя дзяцей садзейнічаюць фізкультхвілінкі і рэлаксацыйныя паўзы.

У заключнай частцы вызначаецца ўзровень засваення тэмы і практычных навыкаў. На аснове выяўленых у дзяцей цяжкасцей пры выкананні практычнай дзейнасці арганізуецца індывідуальная работа.

Падчас засваення дадзенага віду дэкаратыўна-прыкладнога мастацтва выхаванцы старшай групы знаёмяцца з гісторыяй народнай культуры, тэхналогіяй ручнога ткацтва, колерам як галоўным выяўленча-выразным сродкам мастацкага твора і габелена, кантрастам, каларытам, стылізацыяй. Дзеці авалодваюць тэхнікай нятканага і пласкаснога габелена, фактурнага пляцення, асновамі састаўлення кампазіцыі.

Такім чынам можна зрабіць выснову, што далучэнне выхаванцаў да нацыянальнага мастацтва ў рамках дзейнасці адукацыйнай паслугі звыш базавага кампанента “Дзіцячае ручное ткацтва” садзейнічае развіццю самасвядомасці, творчага патэнцыялу, фарміруе сацыяльна-псіхалагічную гатоўнасць да працоўнай дзейнасці, выхоўвае працавітасць, павагу да працы іншых, станоўчыя міжасобасныя адносіны ў працэсе сумеснай і самастойнай работы [2]. Работа ў дадзеным напрамку станоўча ўздейнічала на фарміраванне нацыянальнай свядомасці не толькі дзяцей дашкольнага ўзросту, але і іх законных прадстаўнікоў.

# Вопыт работы **па фарміраванні нацыянальна-культурнай ідэнтычнасці ў дзяцей старшага дашкольнага ўзросту ў рамках дзейнасці адукацыйнай паслугі звыш базавага кампанента “Дзіцячае ручное ткацтва” быў прадстаўлены** на ХVІІІ рэспубліканскай выставе навукова-метадычнай літаратуры, педагагічнага вопыту і творчасці моладзі (2019 г.), на педагагічным марафоне “Інавацыйная школа: інфармацыйны і аналітычны партрэт” (2021 г.).

# Спіс літаратуры

1.Вучэбная праграма дашкольнай адукацыі.–Мінск: НІА, 2012.

2.Далучэнне дзяцей да беларускай нацыянальнай культуры/ склад.: Н.У.Зайцава.–Мазыр: Белы вецер, 2003.

3. *Калошкина,Е.Е.* Гобелен для дошкольников: основы ручного ткачества: пособие для педагогов учреждений, обеспечивающих получение дошк.образования/ Е.Е.Калошкина.–Минск: Зорны верасень, 2007.